Okresná prokuratúra Humenné 
Štefánikova 1900/69, 066 42 Humenné 1

Sp. zn. : 2 Pv 30/11/7702	Humenné, 29.5.2015
EEČ : 2-55-68-2015

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 ods. 1, ods. 3 písm. b) Tr. zák.

Rozhodol: 	prokurátorka Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec mal. XXXXX, nar. 06.10.1997 a mal. XXXXX, nar. 26.09.2001 aj napriek  tomu, že mu povinnosť prispievať na výživu detí vyplýva priamo zo zákona o rodine a rozsudkom Okresného súdu v Humennom sp. zn. 9 C 33/2003 zo dňa 17.09.2003 bol zaviazaný prispievať na výživu mal. Patrície sumou 1.500,- Sk a mal. Róberta sumou 1.000,- Sk a rozsudkom toho istého súdu sp. zn. 19 P 339/2009 zo dňa 19.05.2010 v spojení s rozsudkom Krajského súdu v Prešove sp. zn. 15 CoP 15/2010 zo dňa 06.10.2010 bol zaviazaný prispievať na výživu mal. Patrície   sumou  120,- € a na mal.  Róberta  sumou  100,- € mesačne v oboch prípadoch do rúk matke detí XXXXX, od 24.08.2009 si v Humennom na území Slovenskej republiky, na území Veľkej Británie a na území Francúzska  túto svoju povinnosť úmyselne pravidelne neplnil aj napriek tomu, že vzhľadom na svoje  možnosti a schopnosti  na výživu detí prispievať mohol a tak k 30.04.2015 dlhoval na výživnom sumu najmenej 9.997,73 €, 

lebo zanikla trestnosť činu

Odôvodnenie:
	 Poverený príslušník PZ Obvodného oddelenia PZ XXXXX uznesením sp. zn. ORP-1327/HE-HE-2010 zo dňa 15.01.2011 začal trestné stíhanie a súčasne vzniesol obvinenie XXXXX  pre  prečin zanedbania povinnej výživy podľa § 207 ods. 1  Tr. zák..

Obvinený sa mal trestnej činnosti dopustiť tak ako je to uvedené vo výrokovej časti tohoto uznesenia s tým, že v čase vydania uznesenia dlhoval na výživnom sumu 2.512,50 €. 

	V priebehu vyšetrovania bola vypočutá matka detí XXXXX, ktorá v tom čase žila a pracovala v Humennom a ktorá uviedla, že jej manželstvo s XXXXX bolo rozvedené, obe maloleté deti boli zverené do jej výchovy a otec detí bol zaviazaný prispievať na výživu dcéry sumou 120,- € a na výživu syna sumou 100,- €. Taktiež uviedla, že už v minulosti otec na výživu detí riadne neprispieval, preto bolo výživné určené súdom už v roku 2003, pričom bol zaviazaný prispievať na výživu dcéry sumou 1.500,- Sk a na výživu syna sumou 1.000,- Sk.

	V priebehu vyšetrovania bolo zistené, že XXXXX sa na území Slovenskej republiky nenachádza, v mieste trvalého bydliska sa nezdržiava už niekoľko rokov, preto Okresný súd v Humennom na návrh prokurátora vydal dňa 21.02.2011 príkaz na jeho zatknutie.

	Následne poverený príslušník PZ OO PZ v Humennom uznesením sp. zn. ORP-1327/HE-HE-2010 zo dňa 07.03.2011 trestné stíhanie podľa § 228 ods. 2 písm. a) Tr. por. prerušil.

	Poverený príslušník PZ pravidelne zisťoval, či nedošlo k vyrovnaniu zaostalého výživného, pričom bolo zistené, že  obvinený XXXXX bol prostredníctvom Národnej ústredne SIRENE lokalizovaný na letisku v Portugalsku. Na základe toho poverený príslušník rozhodol o pokračovaní v trestom stíhaní podľa § 228 ods. 5 Tr. por.. Aktualizoval výsledky vyšetrovania najmä výsluchom svedkyne XXXXX, ktorá potvrdila, že otec detí aj naďalej pravidelne na ich výživu neprispieva. Uviedla, že požiadala o súčinnosť Centrum pre medzinárodnoprávnu ochranu detí a mládeže so sídlom v Bratislave.  Taktiež uviedla, že sa presťahovala a toho času žije vo Francúzsku. Po aktualizácii výsledkov vyšetrovania poverený príslušník PZ OO PZ v Humennom vec odstúpil na ďalšie konanie a rozhodnutie vyšetrovateľovi Odboru kriminálnej polície v Humennom. Medzitým sa podarilo zabezpečiť adresu, na ktorej sa zdržiava obv. XXXXX, ktorý bol upozornený na zmenu právnej kvalifikácie s tým, že v ďalšom konaní je stíhaný pre prečin zanedbania povinnej výživy  podľa § 207 ods. 1, 3 písm. b) Tr. zák.. Aj napriek tomu, že obvinený prisľúbil, že sa dostaví pred vyšetrovateľa, neurobil tak, preto vyšetrovateľ uznesením zo dňa 27.06.2014 trestné stíhanie opätovne prerušil, pretože sa nedoparilo zabezpečiť všetky dôkazy nevyhnutné pre náležité objasnenie skutkového stavu. Opätovne vyšetrovateľ rozhodol o pokračovaní v trestnom stíhaní  dňa 27.01.2015. 

V priebehu vyšetrovania bola vypočutá matka obvineného XXXXX, ktorá uviedla, že jej syn pracuje dlhodobo v Anglicku pričom minimálne od roku 2010 jej vždy posielal peniaze, aby tieto vkladala na účet jeho bývalej manželky ako výživné na obe detí.  Celkove sa jednalo o sumu 83,- € a neskôr vkladala sumu100,- €. O tomto svojom tvrdení predložila do vyšetrovacieho spisu dôkazy. Pokiaľ má vedomosti o tom, jej syn zasielal toľko peňazí, aby bolo výživné ktoré je povinný prispievať na výživu detí, vyrovnané. Syn pravdepodobne nemal informácie o tom, že výživné na obe detí bolo zvýšené. Taktiež uviedla, že jej syn je s deťmi v kontakte prostredníctvom  Facebooku, pretože matka sa s deťmi presťahovala do Francúzska, kde sa zdržiava doposiaľ, pričom syn jej adresu nepozná a zároveň nechce aby ona poznala jeho adresu. 

	Vo veci bola vypočutá aj matka detí XXXXX, ktorá potvrdila skutočnosti uvádzané matkou obvineného, no uviedla, že od 24.08.2009 otec zaplatil celkom na výživnom sumu 4.885,65 € a ostal dlžný sumu 10.131,12 €. Túto skutočnosť uviedla pri výsluchu dňa 20.04.2015. Taktiež uviedla, že v jarných mesiacoch v roku 2014 bola dcéra Patrícia na študijnom pobyte v Londýne, kde sa stretla otcom a tento jej dal 200 libier. Ináč sa otec o detí nezaujíma a nič im nekupuje.

	Taktiež uviedla, že detí netrpia núdzou, pretože ona je riadne zamestnaná a zabezpečuje deťom všetko čo potrebujú. Obe deti vo Francúzsku študujú na súkromných školách .
	Svedkyňa taktiež predložila kópie dokladov o platení výživného ako aj potvrdenia o návšteve školy. 

	Na základe toho vyšetrovateľ zistil, že ku koncu mesiaca apríl 2015 dlhuje otec detí na výživnom sumu 9.997,43 €.

	Na základe toho otec detí prostredníctvom obhajcu a svojej matky poukázal na účet XXXXX dňa 12.05.2015 sumu 10.132,- € prevodom z iného účtu, dňa  12.05.2015 vkladom v hotovosti sumu 230,-  €.
	
Podľa § 207 ods. 1  Tr. zák.  kto najmenej 3 mesiace v období  2 rokov neplní čo aj z nedbanlivosti zákonnú povinnosť vyživovať alebo zaopatrovať iného, potresce sa odňatím slobody až na 2 roky. 

	Podľa ods. 3 citovaného ustanovenia odňatím slobody na 1 až 5 rokov sa páchateľ potrestá, ak spácha čin uvedený v ods. 1 alebo 2 
a) a vydá oprávnenú osobu do nebezpečenstva núdze,
b) závažnejším spôsobom konania, alebo 
c) hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený,

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	Podľa § 86 ods. 1 písm. a) Tr. zák. trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odoberie na záverečnú poradu.

	Vzhľadom na to, že obvinený povinnosť prispievať na výživu detí dodatočne splnil a neplatenie výživného nemalo trvalo nepriaznivé následky na výchovu a výživu maloletých detí,  bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho  oznámenia na Krajskú                                         prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)

JUDr. Valéria Práznovská
prokurátorka